’বহুদিন পরে হিন্দু বাঙালি পেল শুভেন্দুর মতো নেতাকে’ তথাগত রায়ের পোস্ট ঘিরে চাঞ্চল্য

কলকাতা: শুভেন্দুর (Suvendu Adhikari) পাশে দাঁড়ালেন তথাগত রায় (Tathagata Roy) । তথাগত ত্রিপুরার প্রাক্তন রাজ্যপাল ও সেইসঙ্গে বিজেপির প্রাক্তন সভাপতি। আগেও তাঁকে অনেকবার শুভেন্দুর পাশে দাঁড়াতে দেখা গেছে, এবারও সেইভাবেই পাশে থাকলেন তিনি। তবে তথাগত রায়ের এক্স হ্যান্ডেলে (EX Handle) পোস্ট ঘিরে শুরু হয়েছে রাজনৈতিক চাঞ্চল্য।

বহুদিন পরে হিন্দু বাঙালি পেল শুভেন্দুর মত নেতাকে,
যিনি রাখঢাক না করে বাঙালি হিন্দুর হয়ে কথা বলছেন । হবে না কেন, মমতা পায়ে ফলস পট্টি বেঁধেও এঁকে হারাতে পারেন নি, কম্পার্টমেন্টালে পাশ করে মুখ্যমন্ত্রী হয়েছেন ।

একশো বছরের উপর বাংলায় সংখ্যালঘু, শান্তিপ্রিয় হিন্দুদের উপর…

— Tathagata Roy (@tathagata2) February 18, 2025

বিজেপি নেতা তথা ত্রিপুরার প্রাক্তন রাজ্যপাল তথাগত রায় তাঁর এক্স হ্যান্ডেলে লিখেছেন, ’বহুদিন পরে হিন্দু বাঙালি পেল শুভেন্দুর মতো নেতাকে, যিনি রাখঢাক না করে বাঙালি হিন্দুর হয়ে কথা বলছেন । হবে না কেন, মমতা পায়ে ফলস পট্টি বেঁধেও এঁকে হারাতে পারেন নি, কম্পার্টমেন্টালে পাশ করে মুখ্যমন্ত্রী হয়েছেন। একশো বছরের উপর বাংলায় সংখ্যালঘু, শান্তিপ্রিয় হিন্দুদের উপর সংখ্যাগুরু মুসলমানের অত্যাচার চলছে । তার উত্তরে আমরা বাঙালি-অবাঙালি হিন্দু নেতাদের কাছে পেয়েছি শুধু ভোটের লোভে নির্লজ্জ মুসলমান তোষণ । মাঝে মাঝে এক-আধজন শ্যামাপ্রসাদ, প্রণবানন্দকে ব্যতিক্রম হিসাবে পেয়েছি । জয়তু শুভেন্দু !’

উল্লেখ্য, বলা যেতে পারে বাংলায় হিন্দুত্ববাদের ব্র্যান্ড রাজ্যের বিরোধী দলনেতা শুভেন্দু অধিকারী। পশ্চিমবঙ্গের মতো ধর্মনিরপেক্ষ একটি রাজ্যে বিজেপির হিন্দুত্ববাদের এজেন্ডা অনুযায়ী তাঁকে যেকোনও সভা থেকে সাংবাদিক বৈঠকে ধর্মের সুড়সুড়ি দিতে দেখা যায়। আর সেই শুভেন্দুর প্রশংসা করলেন ত্রিপুরার প্রাক্তন রাজ্যপাল তথাগত রায় (BJP leader and former Governor of Tripura Tathagata Roy)। ইতিপূর্বে একাধিকবার তিনি শুভেন্দুর সমর্থনে মন্তব্য করেছেন । ফের একবার শুভেন্দুর প্রশংসায় পঞ্চমুখ হলেন এই বর্ষীয়ান রাজনীতিবিদ।

প্রসঙ্গত, মঙ্গলবার বিধানসভায় মুখ্যমন্ত্রী মমতা বন্দ্যোপাধ্যায় মহাকুম্ভকে (Mahakumbh) ‘মৃত্যুকুম্ভ’ বলে আখ্যায়িত করেন, তারপরেই তাঁকে আক্রমণ করেন বিরোধী দলনেতা শুভেন্দু অধিকারী এনিয়ে তিনি সামাজিক যোগাযোগ মাধ্যমে লেখেন,শাস্ত্রানুসারে ১৪৪ বছর পর গ্রহ নক্ষত্রের এক বিশেষ শুভ যোগে প্রয়াগরাজে এবারের মহাকুম্ভ অনুষ্ঠিত হচ্ছে। যেখানে ত্রিবেণী সঙ্গমে এখনও পর্যন্ত প্রায় ৫০ কোটির ও বেশি সনাতনী ভক্তরা তাদের পবিত্র স্নান সেরেছেন, সেখানে পশ্চিমবঙ্গের মুখ্যমন্ত্রী বলছেন “এটা মহাকুম্ভ নয় মৃত্যুকুম্ভ”।

মমতা বন্দ্যোপাধ্যায় আপনার কুম্ভ সম্পর্কে সাম্যক ধারণা টুকুও নেই। শুভেন্দু বলেন, কুম্ভের ইতিহাস কয়েক হাজার বছরের পুরনো। হিন্দু ধর্মাবলম্বীদের আস্থা, বিশ্বাস, আবেগ এবং ঐতিহ্য কুম্ভের সঙ্গে জড়িত আছে। আপনার এই বিবৃতি নিন্দনীয়, লজ্জাজনক এবং সেই সঙ্গে অসম্মানজনক। আপনি সনাতনীদের বিশ্বাসের গুরুত্ব বোঝেন না তাই নির্লজ্জের মতো তাদের বিশ্বাসে আঘাত করে চলেছেন।

শুভেন্দু আরও বলেন, কুম্ভমেলায় কোনও দরিদ্র মানুষ থাকা, খাওয়ার জন্য খরচ করতে হচ্ছে না। সেখানে সরকারের সঙ্গে একযোগে বিভিন্ন আখাড়া এবং আশ্রমগুলি সাধারণ মানুষের পাশে দাঁড়িয়েছেন। অস্থায়ী শিবিরে থাকার ব্যবস্থা সহ ২৪ ঘন্টা ভান্ডারা এবং প্রসাদ বিতরণের ব্যবস্থা রয়েছে।’ শুভেন্দুর দাবি, এবছর মহাকুম্ভে পশ্চিমবঙ্গ থেকেও রেকর্ড সংখ্যায় পুণ্যার্থী সমাগম হয়েছে । এখনও যাচ্ছেন। মমতা বন্দ্যোপাধ্যায় (Mamata Banerjee) হিন্দুদের আস্থা ও বিশ্বাসে আঘাত হেনেছেন বলে তোপ দাগেন তিনি।